b'\n_START_ARTICLE_\nOregonin sopimus\n_START_PARAGRAPH_\nOregonin sopimus (engl. The Oregon Treaty) oli Yhdysvaltojen ja Yhdistyneen kuningaskunnan allekirjoittama sopimus, jossa p\xc3\xa4\xc3\xa4stiin yksimielisyyteen Oregonin aluetta koskeneista rajariidoista. Molemmat maat olivat pit\xc3\xa4neet hallussa aluetta vuoden 1818 sopimuksen j\xc3\xa4lkeen. Sopimus allekirjoitettiin 15. kes\xc3\xa4kuuta 1846 Washingtonissa. Oregonin sopimuksessa sovitut rajat ovat p\xc3\xa4\xc3\xa4piirteitt\xc3\xa4in samat kuin nykyiset Yhdysvaltojen ja Kanadan rajat._NEWLINE_Sopimuksen neuvottelivat Yhdysvaltain valtiosihteeri James Buchanan, josta tuli my\xc3\xb6hemmin presidentti, ja kuningatar Viktorian l\xc3\xa4hettil\xc3\xa4s Richard Pakenham._NEWLINE_Sopimuksen mukaan Yhdysvaltojen ja Kanadan rajaksi tuli 49. leveyspiiri Kalliovuorilta Juan de Fucan salmeen Tyynellemerelle. Pokkeuksena oli Vancouverinsaari, joka j\xc3\xa4i kokonaisuudessaan briteille. Saari ja sen rannikon saaret laillistettiin perustuslailla Vancouver Islandin siirtokunnaksi 1849. Alueen Yhdysvaltojen osasta muodostettiin 14. elokuuta 1848 Oregonin territorio, josta taas muodostettiin Washingtonin territorio 1853. Brittien osa s\xc3\xa4ilyi j\xc3\xa4rjest\xc3\xa4ytym\xc3\xa4tt\xc3\xb6m\xc3\xa4n\xc3\xa4 vuoteen 1858, jolloin Fraser Canyonin kultarynt\xc3\xa4yksen seurauksena alue julistettiin Brittil\xc3\xa4isen Kolumbian siirtokunnaksi pyrkimyksen\xc3\xa4 turvata alue mahdolliselta yhdysvaltalaisten uudelleenasuttamiselta. Vancouver Islandin siirtokunta yhdistettiin 1866 Brittil\xc3\xa4isen Kolumbian siirtokuntaan, joka liittyi Kanadaan vuonna 1871. T\xc3\xa4ll\xc3\xb6in Oregonin sopimuksessa sovitut rajat ja merialueet j\xc3\xa4iv\xc3\xa4t Yhdysvaltojen ja Kanadan v\xc3\xa4liseksi rajaksi.'